# ΠΑΡΑΡΤΗΜΑ Α΄

**ΤΕΧΝΙΚΗ ΕΚΘΕΣΗ**

Η παρούσα τεχνική έκθεση αναφέρεται στις εργασίες που πρέπει να γίνουν για την συντήρηση των ανελκυστήρων του Διοικητηρίου της Π.Ε. Ηλείας για το έτος  **2021**, καθώς και αυτού που βρίσκεται στο κτίριο που στεγάζεται η Δ/νση Μεταφορών.

 Σε αυτή περιλαμβάνονται οι εργασίες της τακτικής συντήρησης σύμφωνα με τις ισχύουσες διατάξεις (δύο ανά μήνα) για την ασφαλή και απρόσκοπτη λειτουργία των τεσσάρων (4) ανελκυστήρων που εξυπηρετούν τις μετακινήσεις στο Διοικητήριο και μίας συντήρησης ανά μήνα για τον ανελκυστήρα δύο στάσεων που εξυπηρετεί το αρχείο της Δ/νσης Μεταφορών της Π.Ε. Ηλείας .

Οι προς συντήρηση ανελκυστήρες του Διοικητηρίου είναι συνολικά τέσσερις (4) ταξινομημένοι σε δύο ομάδες ήτοι:

1. Δύο ανελκυστήρες ηλεκτροκίνητοι, με χειρισμό SELECTIVE-COLLECTIVE SIMPLEX του Εργοστασίου ΣΙΝΤΛΕΡ.και
2. Δύο ανελκυστήρες υδραυλικοί με χειρισμό SELECTIVE -COLLECTIVE DUPLEX του Εργοστασίου G.M.V.

 Οι εργασίες συντήρησης περιλαμβάνουν:

* Τον έλεγχο και την επιθεώρηση όλων των ηλεκτρικών κυκλωμάτων στον πίνακα χειρισμού, στο φρεάτιο και στο μηχανοστάσιο (κυκλώματα παροχής ισχύος και φωτισμού, κυκλώματα χειρισμού, ασφαλείας και ενδείξεων).
* Τον έλεγχο και την επιθεώρηση του μηχανολογικού εξοπλισμού του ανελκυστήρα.
* Τον έλεγχο των δομικών στοιχείων του φρεατίου του ανελκυστήρα.

Τα υλικά συντήρησης των ανελκυστήρων και τα αναλώσιμα (συμπεριλαμβανομένων και των ενδεικτικών λυχνιών), βαρύνουν το συντηρητή.

Ο συντηρητής είναι υποχρεωμένος να προβεί σε όλες τις απαιτούμενες ενέργειες (χωρίς πρόσθετη αμοιβή) για την πιστοποίηση των τεσσάρων ανελκυστήρων στο φορέα που έχει συστήσει το Υπουργείο Βιομηχανίας σύμφωνα με τα οριζόμενα στην υπ΄ αριθμ. Φ9.2/29362/1957 ΚΥΑ (ΦΕΚ 1797/2005) και στην υπ΄ αριθμ. Φ.Α./9.2/οικ.28425 (ΦΕΚ 2604/22-12-2008 τ. Β΄) ΚΥΑ. Η κάλυψη της δαπάνης της αμοιβής της εταιρείας που θα υλοποιήσει την πιστοποίηση αποτελεί υποχρέωση της Π.Ε. Ηλείας.

Για τις εργασίες συντήρησης ισχύουν οι παρακάτω πρότυπες Τεχνικές Προδιαγραφές:

* Η με αριθμ. 18173/30-08-1988 Κοινή Υπουργική Απόφαση των συναρμοδίων Υπουργών που δημοσιεύθηκε στο ΦΕΚ 664/Β΄/9-9-1988 «περί κατασκευής, εγκατάστασης και λειτουργίας Ηλεκτροκίνητων Ανελκυστήρων»
* Η με αριθμ. Φ 9.2/29362/1957 Κοινή Υπουργική Απόφαση των συναρμοδίων Υπουργών που δημοσιεύθηκε στο ΦΕΚ 1797/2005 τ. Β΄ σχετικά με την εγκατάσταση, λειτουργία και ασφάλεια των ανελκυστήρων
* Όλες οι πρότυπες προδιαγραφές που ισχύουν για την εκτέλεση οιουδήποτε είδους εργασιών σχετικό με οικοδομικά έργα και λοιπά έργα.

Η εργασία συντήρησης μπορεί να γίνει μόνο από Γραφεία Συντηρήσεως Ανελκυστήρων ή Συντηρητές Ανελκυστήρων αναγνωρισμένοι από το Υπουργείο Βιομηχανίας **που κατέχουν τη σχετική άδεια** και σύμφωνα με τα οριζόμενα στη ΚΥΑ αρ. Φ.Α./9.2/ΟΙΚ. 28425/1245/08 ΦΕΚ2604 Β/ 22-12-08 για τους ανελκυστήρες που βρίσκονται εγκατεστημένοι σε δημόσια κτίρια.

Ο Συντηρητής με προσωπική του ευθύνη και επίβλεψη είναι υποχρεωμένος να διαθέτει προσωπικό πεπειραμένο το οποίο πρέπει να κατέχει τα υπό του Νόμου οριζόμενα προσόντα για εργασία παρακολούθησης και συντήρησης ανελκυστήρων. Η τακτική συντήρηση των ανελκυστήρων θα γίνεται ανά δεκαπέντε (15) ημέρες (εκτός των απροόπτων επεμβάσεων) και θα παραδίδεται δελτίο επιθεώρησης στην αρμόδια υπηρεσία. Εάν οι παρουσιαζόμενες βλάβες των ανελκυστήρων υπερβούν το ανεκτό όριο σε σημείο που να παρεμποδίζεται η κανονική λειτουργία του Διοικητηρίου (αρμόδια για την κρίση αυτή είναι η Διεύθυνση Τεχνικών Έργων της Π.Ε. Ηλείας) ο συντηρητής είναι υποχρεωμένος να στέλνει κάθε πρωί τεχνικό ειδικό πεπειραμένο με άδεια ασκήσεως του επαγγέλματος για επιθεώρηση διεξοδική ο οποίος και θα αναφέρει τη κατάσταση των ανελκυστήρων στην αρμόδια υπηρεσία.

Όταν παρουσιάζονται βλάβες στους ανελκυστήρες ο συντηρητής ειδοποιείται από τις υπηρεσίες της Π.Ε. Ηλείας και είναι υποχρεωμένος να προσέλθει εντός δύο (2) ωρών με το συνεργείο του να εξετάσει και να εκτελέσει τις απαιτούμενες εργασίες προκειμένου να αποκαταστήσει την καλή και ομαλή λειτουργία των ανελκυστήρων.

Σε περίπτωση που ο συντηρητής δεν παρουσιασθεί ή καθυστερήσει τότε η υπηρεσία, δικαιούται να χρησιμοποιήσει άλλο τεχνικό για την αποκατάσταση της Βλάβης. Το ποσό της δαπάνης αυτής βαρύνει αποκλειστικά και μόνο το συντηρητή ο οποίος είναι και υποχρεωμένος να καταβάλλει και να υποστεί και όλες τις άλλες ευθύνες. Ο παραπάνω αναφερόμενος χρόνος των δύο (2) ωρών ισχύει για όλες τις εργάσιμες ημέρες και για όλους τους ανελκυστήρες.

**Αποδέχομαι πλήρως και ανεπιφύλακτα τις παραπάνω τεχνικές προδιαγραφές και δηλώνω υπεύθυνα ότι η προσφορά μου καλύπτει κατ ελάχιστον την ανωτέρω Τεχνική Έκθεση.**

 Ο προσφέρων

 Ημερομηνία …./……/2021

 ………………………………….

 (Σφραγίδα –Υπογραφή)